Κανονισμός (ΕΚ) αριθ. 2246/2003 της Επιτροπής

της 19ης Δεκεμβρίου 2003

περί ειδικών όρων χορηγήσεως ενισχύσεων για ιδιωτική αποθεματοποίηση στον τομέα του χοιρείου κρέατος

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2759/75 του Συμβουλίου, της 29ης Οκτωβρίου 1975, περί κοινής οργανώσεως αγοράς στον τομέα του χοιρείου κρέατος(1), και ιδίως το άρθρο 4 παράγραφος 6 και το άρθρο 5 παράγραφος 4,

Εκτιμώντας τα ακόλουθα:

(1) Μέτρα παρεμβάσεως μπορούν να αποφασισθούν στον τομέα του χοιρείου κρέατος όταν στις αντιπροσωπευτικές αγορές της Κοινότητας ο μέσος όρος των τιμών του εσφαγμένου χοίρου κινείται σε επίπεδο κατώτερο από το 103 % της τιμής βάσεως και πιθανότατα θα διατηρηθεί κάτω από το επίπεδο αυτό.

(2) Η κατάσταση της αγοράς χαρακτηρίζεται από πτώση των τιμών που κυμαίνονται κάτω από το αναφερθέν επίπεδο. Η κατάσταση αυτή είναι ικανή να διατηρηθεί εξαιτίας της εποχιακής και κυκλικής εξελίξεως.

(3) Είναι αναγκαίο να ληφθούν μέτρα παρεμβάσεως. Τα μέτρα αυτά μπορούν να περιοριστούν στη χορήγηση ενισχύσεων για ιδιωτική αποθεματοποίηση σύμφωνα με τις διατάξεις που προβλέπονται στον κανονισμό (ΕΟΚ) αριθ. 3444/90 της Επιτροπής, της 27ης Νοεμβρίου 1990, περί λεπτομερών κανόνων για τη χορήγηση ενισχύσεων στην ιδιωτική αποθεματοποίηση χοιρείου κρέατος(2).

(4) Σύμφωνα με το άρθρο 3 του κανονισμού (ΕΟΚ) αριθ. 2763/75 του Συμβουλίου, της 29ης Οκτωβρίου 1975, περί καθορισμού των γενικών κανόνων για την χορήγηση ενισχύσεων στην ιδιωτική αποθεματοποίηση στον τομέα του χοιρείου κρέατος(3), η Επιτροπή μπορεί να αποφασίσει τη σύντμηση ή παράταση της διάρκειας αποθεματοποίησης. Πρέπει να καθοριστούν, εκτός από τα ποσά ενισχύσεως για καθορισμένη διάρκεια αποθεματοποιήσεως, τα συμπληρωματικά ή προς αφαίρεση ποσά για την περίπτωση που η Επιτροπή λάβει μια τέτοια απόφαση.

(5) Για να διευκολυνθεί το έργο διοικήσεως και ελέγχου που απορρέει από τη σύναψη συμβάσεων, φαίνεται σκόπιμο να καθοριστούν ελάχιστες ποσότητες.

(6) Το ύψος της εγγυήσεως πρέπει να καθοριστεί σε επίπεδο που να υποχρεώνει τον αποθεματοποιητή να εκτελεί τις υποχρεώσεις που προκύπτουν από τη συναφθείσα σύμβαση.

(7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης χοιρείου κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Από τις 22 Δεκεμβρίου 2003 μπορούν να υποβληθούν αιτήσεις ενισχύσεως για ιδιωτική αποθεματοποίηση σύμφωνα με τις διατάξεις του κανονισμού (ΕΟΚ) αριθ. 3444/90. Ο κατάλογος των προϊόντων που μπορούν να απολαύουν ενισχύσεως και τα σχετικά ποσά καθορίζονται στο παράρτημα.

2. Εάν η διάρκεια αποθεματοποιήσεως παραταθεί ή μειωθεί από την Επιτροπή, προσαρμόζεται ανάλογα το ύψος των ενισχύσεων. Τα συμπληρωματικά και προς αφαίρεση ποσά ανά μήνα και ανά ημέρα καθορίζονται στο παράρτημα, στήλες 6 και 7.

Άρθρο 2

Οι ελάχιστες ποσότητες, ανά σύμβαση και ανά προϊόν, είναι οι ακόλουθες:

α) 10 τόνοι για τα προϊόντα άνευ οστών·

β) 15 τόνοι για όλα τα άλλα προϊόντα.

Άρθρο 3

Η εγγύηση ανέρχεται σε ποσοστό 20 % του ύψους των ενισχύσεων που καθορίζονται στο παράρτημα.

Άρθρο 4

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 19 Δεκεμβρίου 2003.

Για την Επιτροπή

Franz Fischler

Μέλος της Επιτροπής

(1) ΕΕ L 282 της 1.11.1975, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 1365/2000 (ΕΕ L 156 της 29.6.2000, σ. 5).

(2) ΕΕ L 333 της 30.11.1990, σ. 22· κανονισμός όπως τροποποιήθηκε τελευταία από τον κανονισμό (ΕΚ) αριθ. 851/2003 (ΕΕ L 123 της 17.5.2003, σ. 7).

(3) ΕΕ L 282 της 1.11.1975, σ. 19.

ΠΑΡΑΡΤΗΜΑ

>ΘΕΣΗ ΠΙΝΑΚΑ>